Asteon izan da Indarkeria Matxistaren Kontrako Nazioarteko Eguna, eta Eusko Jaurlaritzak inkesta bat argitaratu du gai horren inguruan. Bereziki datu batek sortu du kezka: inkestari erantzun diotenen %39k uste dute indarkeria matxistagatik jarritako salaketen artean «asko» faltsuak direla.\nBerriako Garikoitz Goikoetxeak salaketa faltsuen mitoa gezurtatzen duten datuak landu ditu, eta Argian, goian aipatutako ikerketak emanadko datu ezberdinak landu dituzte. Jarraian biek landutakoa.\nBerria. Garikoitz Goikoetxea\nAsteon izan da Indarkeria Matxistaren Kontrako Nazioarteko Eguna, eta Eusko Jaurlaritzak inkesta bat argitaratu du gai horren inguruan. Bereziki datu batek sortu du kezka: inkestari erantzun diotenen %39k uste dute indarkeria matxistagatik jarritako salaketen artean «asko» faltsuak direla. Hain justu, Eusko Jaurlaritzako Segurtasun Sailak horri buruzko datu batzuk eman dizkio Eusko Legebiltzarrari asteon, EH Bilduk eskatuta, eta mito hori erabat gezurtatu dute. Indarkeriarekin lotutako 3.714 kasuren berri izan du Ertzaintzak irailera arte —gizonek pairatutako erasoak ere barruan dira—, eta horietatik lau ziren gezurrezkoak. Salaketen %0,11 dira.\nDiana Urrea EH Bilduko legebiltzarkideak egin dio galdera Segurtasun sailburuari, Estefania Beltran de Herediari: irailera arte zenbat andrek eta zenbat gizonek salatu duten «genero indarkeria», eta horietatik gezurrezko zenbat salaketa atzeman dituzten.\nEmakumeen kontrako delituak genero indarkeria gisa izendatzen ditu Ertzaintzak, eta 2.926 kasuren berri eduki du irailera arte; behin baino gehiagotan biktima berbera izan arren, eraso bakoitza zenbatzen dute. Gainerako kasuak familia barruko indarkeria modura hartzen dituzte, eta horietan pilatutako salaketetatik, 788 dira gizonek aurkeztutakoak.\nGuztiak batuta 3.714 kasu dira urtarriletik irailera. Lau salaketa izan dira gezurrezkoak, Segurtasun Sailaren arabera. Eginbideak hasi dituzte guztietan, delitua baita salaketa faltsuak aurkeztea. Ez dute jakinarazi lau horietatik zenbat diren emakumeen aurkako kasuei buruz jarritakoak eta zenbat familia barruko indarkeriatzat jotako delituei buruzkoak.\nEusko Jaurlaritzaren inkestak erakutsi du zabaldua dagoela salaketa faltsuei buruzko mitoa, eta gobernuak kezka agertu du —aintzat hartu behar da, gainera, aurreko inkestaren aldean igo egin dela iritzi hori dutenen portzentajea—. Josu Erkoreka bozeramaileak esan du «zuzendu beharrekoa» dela uste oker hori. Neurriak aztertzearen alde agertu da.\nBide bereko, salaketa faltsuen kopurua «oso eskasa» dela ohartarazi du EAEko fiskal nagusiak, Juan Kalparsorok. Uste okerraren atzean zer ote dagoen galdetuta, bi gako aipatu ditu: batetik, etxe barruan gertatzen direla eraso asko, «lekukorik gabe»; bestetik, erasotzaileak «pertsona normal gisa» ageri direla. «Emakumeei ez sinestea dakar horrek». Horrelako pertzepzioak indarkeria matxistari aurre egiteko bidean kalterako direla ohartarazi du Kalparsorok: «Salatzeko motibazioa ken diezaieke emakume askori».\nEta hor zer egina badago. Emakundek asteon ohartarazi du salatzen direnak baino askoz ere kasu gehiago daudela, «izozmendiaren punta» bakarrik direla zenbaki ofizialetan ageri direnak. Horren kontra egitea «denen ardura» dela nabarmendu du Izaskun Landaida zuzendariak: berdintasuna benetan lor dadin balio aldaketa bat nahitaezkoa dela dio.\nGenero indarkeria onartezina, tratu txar psikologikoak ez hainbeste\nEAEko biztanleen %96k uste du onartezina dela gizon batek bere bikotekidea edo bikotekide ohia indarkeriaz tratatzea. Tratu txar psikologikoak larritzat dituzten biztanle portzentajea dezentez murritzagoa da.\nAzaroaren 25a Emakumeen Aurkako Indarkeriaren Eguna dela probestuz, Eusko Jaurlaritzako Prospekzio Soziologikoen Kabineteak inkesta egin du azaroan. 2.000 lagun elkarrizketatu ditu, eta emakumeek gizonezko bikote eta bikote ohiengandik jasotako indarkeriaz galdetu diete.\n%90ak uste du emakumea indarkeriaz tratatzea onartezina dela eta zigortu egin behar dela beti. %6k dio onartezina dela, baina beti ez dela legez zigortu behar. %1ak baino gutxiagok dio onargarria dela. Indarkeria ez onartzean, Europar Batasunean, EAEk Espainia eta Grezia baino ez ditu aurretik.\nJotzea oso larria da, emakumea kontuan ez hartzea ez hainbeste\nIndarkeria mota guztiak ez dira larritzat hartzen, ez behintzat portzentajeak ikusita. Hiru maila eginez gero honelakoa da sailkapena:\nInkestatuen %75 baino gehiagorentzat oso larriak diren indarkeriak:\nBere borondatearen aurka harreman sexualak izatera behartzea, %88.\nEmakumearen irudiak, argazkiak, informazioa, hedatzea bere baimenik gabe, %80.\nHerritarren erdiak baino gehiagok uste du oso larria dela:\nSare sozialen eta mugikorren bidez kontrolatzea, %69.\nSenide eta lagunekiko harremanak mugatzea, %63.\nJanzteko modua kontrolatzea, %62.\nGauzak erabakitzen ez uztea, %60.\nErdia baino gutxiagok oso larritzat dituztenak:\nEtengabe gauzak egiteko duen moduaz kexatzea, %47.\nArdura edo jaramonik ez egitea, kontuan ez hartzea, %25.\nMito batzuk gero eta indar handiagoa dute\nAlkohol eta droga abusua ekintza gehienen atzean dagoela galdetuta %62 oso ados edo ados dago. 2012an %50 zen portzentajea.\nEraso gehienak estres maila handia dagoenean edo kontrola une batez galtzen denean gertatzen dela uste du %61ak. 2012an %42k.\nSalaketa faltsu asko dagoela uste du %39k, eta 2012an %25ak.\nEtxean bortitza dena lanean eta lagunekin ere hala izango dela uste du %38k.\n%27k dio atzerritarrak direla emakume biktima gehienak.\nEhuneko 14tik beherako zifrak dituzte ondoko iritzi eta mitoek:\nEmakumeen jarrerak berak eragiten du bere aurkako indarkeria; klase pobreenetan gertatzen da; etxeko indarkeria kontu pribatua da; genero indarkeriak ez du gazteengan eraginik.


ELA :: Elkartasuna eta gizarte-balioei lotutako nazioa - leihoa.info\nEgunotan, “Europako funtsak” deituak izan diren mekanismoak onartzearen ondorioz gure herriak jasango duen mehatxuez ohartarazten ari da ELA, euskal arku politiko osoa modu akritikoan bereganatzen ari baita mekanismo horiek. Guretzat, azken urteetako austeritate aginduetako batzuk aldi baterako bertan behera uzteak ez du esan nahi, ezta gutxiagorik ere, EBren paradigma aldaketa bat eman denik. Europar Batasunak berak oso garbi hitz egin du funts horiei lotutako baldintzei buruz, bai eta austeritatearen bidetik jarraituko dela ere, beharrezkotzat jotzen denean. Horregatik, Konstituzio Itunari eman genion ezezkoarekin bat etorrita, euskal alderdiei eskatzen diegu funts horien inguruan duten jarrera berrikus dezaten, gure eta hurrengo belaunaldien etorkizuna gogor baldintzatuko baitute. Beharrezkoa da Batasunak eskatzen duen menpekotasun politikari alternatibak eraikitzen hastea.


Saskibaloi ona eta giro ezinhobea nagusi VII. 3×3 #SanikoJaiak Minibasket torneoan | Federación Vizcaína de Baloncesto – Bizkaiko Saskibaloi Federazioa | Todas las informaciones del baloncesto vizcaíno federado y escolar. Bizkaiko Saskibaloi federatuaren eta eskolaren berri guztiak hemen\nHome » Berriak, Nagusiak » Saskibaloi ona eta giro ezinhobea nagusi VII. 3×3...\n(ARGAZKIAK: Indar Saski)\nParte-hartze handia izan da VII. 3×3 #SanikoJaiak Minibasket Torneoan. Txikienen egunean 10 talde parte-hartzaile izan dira eta nagusienean 9. Guztira 70 kirolari baino gehiagok izan dute udako aurre-denboraldi honetan ohikoa bihurtu den txapelketa honetan parte-hartzeko aukera. Eguraldia lagun, giro bikaina bizi izan zuten gerturatutako guztiek. Saskibaloiaz gozatzeko bi egun izan dira Indar-Saski Saskibaloi Taldeak antolatutako eta Bizkaiko Saskibaloi Federazioak lagundutako txapelketa honetan.\nUztailaren 26an txikienen txanda izan zen eta parte-hartzaile guztiek opari bat eraman zuten etxera. Talde irabazlea Peter’s izan zen, iaz lorturako titulua berretsiz. Finalean Los Cavs taldeari irabazi zion.\nHurrengo eguna Seniorren txanda izan zen. Zirraraz beteriko finala bizi izan genuen Los demás eta IndarKatxi taldeen artean. Finala bi hiruko bikainek erabaki zuten, Mariak lorturikoa erabakigarria izan zelarik. Horrela, Los demás taldea nagusitu egin zen bigarren urtez jarraian, eta IndarKatxi taldeak bigarren postuarekin konformatu behar izan zuen.\nHaur Mailako Getxoko HTZko egonaldientzako gomendioak Hurrengo sarrera :


Irailak 20, Kizki Eguna Oreretan. - Sagardoaren Lurraldea\nIrailak 20, Kizki Eguna Oreretan.\nIra 18, 2015 Sailkatu gabea 0 comments\nIrailaren 20an Kizki Eguna ospatuko da Oreretan, sagardoarekin eta sagardogintzarekin harremana duen jarduera, Gamon Zumardian, 11:30etik 14:00etara. Jarduera horren barruan bi ekitaldi egingo dira, bata herrien arteko kizki desafioari lotua, bestea Guinnes errekorrarekin harremana duena: sagar forma duen gune batean 500 pertsona sarrarazi nahi dituzte kizki batekin; Hernaniren 436ko marka hautsiko litzateke horrela, Guinnes errekorren liburuan sartuz Errenteria-Orereta.\nKizki Erronkak irailak bereziki duen sagarren jasotzearekin harreman zuzena du. 2009an egin zen lehenengoz, eta inguruan sagardogintzarekin harremana duten herriek parte hartu, eta urtero-urtero egun berezia antolatzen dute: Astigarraga (bertan du jatorria egunak), Oiartzun, Goizueta, Hernani. Donostia, Usurbil eta Errenteria-Orereta dira herri horiek.


PRODUKTUAK | udapa\nUdapak produktu barietate izugarria du merkatuan familia guztien gustuak asetzeko.\nEUSKO LABELAREN K\nArabako label patata sukaldari hoberenek balioesten dute eta euskal sukaldaritza tradizionalean ezinbesteko elikagaia da. Zapore bikaina dauka eta mugak gainditzen ditu\nEusko Labelen zigiluak pataten kalitatea bermatzen du, patata hauek aldaeren arabera banatzen dira eta prestatzeko moduari begira zuzentzen dira kontsumitzaileei: egosiak edo frijituak izateko.\nEusko Labelek, ezarritako kalitate azterketak gainditzen dituzten patatak baino ez ditu babesten. Horregatik, erein, hazi eta jaso ondoren, patatarik onenak aukeratzen ditugu, kontsumitzaileari produktu osasuntsu, homogeneo eta kalitatezkoa eskaintzeko.\nLabel patata merkaturatzen dugun enpresa bakarra gara eta kooperatibaren bazkideak diren ekoizleekin nahiz bazkide ez direnekin egiten dugu lan, betiere Ekoizpen Integratuaren irizpideen arabera eta ingurumena errespetatuz.\nMonalisa da gehien merkaturatzen den patata mota. Bereizgarriak dira zaporea eta patata beraren egitura: itxura leuna, horia eta garbia kanpotik zein barrutik. Gainera, edozein modutan prestatzeko bikaina da: frijitua, egosita, labean...\nGarrantzitsua da aipatzea Arabako Label patata urtaroko produktua dela. Label patataren merkaturatzea irailaren lehen astean hasten da eta merkatuan mantentzen da apirila arte.\nArabako Eusko Label patata ontzi ezberdinetan aurkitu daiteke, patata motaren arabera, baina beti ontziaren kanpoaldean Eusko Labelen logotipoarekin.\nZiurtagiriak: Ekoizpen Integratua. Kalitatea Fundazioak kontrolaturiko eta egiaztaturiko label patata\nGure Monalisa Maitea\nNola aurkitu saltokian?\nPoltsa berde-beltzan 2,5 kg-koa eta poltsa urdin-beltzan 3 kg-koa, biak Eusko Labelaren zigiluarekin.\nZein da prestatzeko modurik onena?\nEdozein modutan prestatu daiteke patata mota hau. Egostean desegite ertaina dauka eta frijitzean trinkotasun ertaina. Mundu mailan ezaguna da patata tortillak egiteko hoberena delako.\nZeintzuk dira patata mota honen ezaugarriak?\nPatata honen itxura obalatua da, hori argi koloreko larruazala dauka eta haragia erdi-trinkoa.


Kobrea eta patogenoen suntsiketa | Consumer\nKobrea eta patogenoen suntsiketa\nAzterlan baten arabera, kobreak ahalmena du E.coli anduiak kentzeko elikagaietan, baita birusetan eta onddoetan ere.\nMikrobioen aurkako substantziak bakterioak, onddoak edo birusak akabatzeko gaitasuna du. Alor horretan egindako ikerketek aurkitu dute kobrean berezitasun hori, zehazki E.coli, Campylobacter jejuni, Listeria monocytogenes eta Salmonella enteriditis bakterioei buruz. Kobreak azkar inaktiba ditzake patogeno horiek hozte-tenperaturetan (4 °C) eta giro-tenperaturetan (20 °C), propietate kimikoei esker. Eraginkortasuna baldintza hauen araberakoa da: hezetasuna, kobre ioien kontzentrazioa eta ukitzen duen mikroorganismo mota.\nKobrea aspalditik erabili izan da elikagaiak prozesatzeko hainbat aplikaziotan, hala nola garagardoaren destilatuan edo likoreetan. Ikerketa askotan frogatu da metal horrek mikroorganismo patogenoak inaktibatzeko gaitasuna duela, bere ezaugarri antimikrobianoei esker. Estatu Batuetako Ingurumena Babesteko Agentziak (EPA) emandako datuen arabera, 2008an kobrea lehen metal bakterizida gisa ziurtatu zuen, kobrezko edo brontzezko gainazalek “bakterioen” %99,9 baino gehiago inaktiba dezakete lehenengo bi orduetan. Kobrearekin hainbat proba egin ondoren, pertsonen osasuna eta ingurumena babesteaz arduratzen den AEBetako agentziak honela definitu zuen metala: “agente patogenoen prebentzioan propietate onuragarriak” dituen bakarra da.\nInaktibatu patogenoak kobrearekin\nEPAren datuaren froga dira Southamptongo Unibertsitateko (Erresuma Batua) aditu mikrobiologoek egindako azterketa baten emaitzak. Azterlan horren arabera, E.coli-ren zenbait bakterio, Alemanian duela hilabete batzuk detektatu zena esaterako, eta adituek oso ezohikotzat jo zutenak (O104:H4), lau ordu inguru hiltzen dira kobrea giro-tenperaturan (20c) ukitu ondoren.\nKobrea gai da germenak “itotzeko” eta desaktibatzeko\nAltzairu herdoilgaitzean, ordea, patogeno horrek iraun egiten zuen esposiziotik 34 egunera. Tenperatura baxuagoan (4 °C inguru), kobrearekin desaktibatzean eta ezabatzean, lau ordura gertatzen da; altzairu herdoilgaitzarekin, berriz, hozte-tenperaturan, patogenoak hilabete batzuetan ere irauten du.\nKobrea beste metal batzuekin konbinatzen bada, hala nola nikelarekin edo zilarrarekin, metalaren ahalmen antimikrobianoa bakterioetara hedatzen da, hala nola Listeria monocytogenes, Salmonella enterica eta Campylobacter jejuni-ra, eta 70 ordu geroago kanporatzen ditu, britainiar ikerketaren arabera. Azterketa horren arabera, gainera, onartzen du kobreak mikroorganismo patogeno horiek giro-tenperaturan nahiz hozteko Berezitasun hori azaltzen da germenak “itotzeko” eta, beraz, haien jarduera geldiarazteko gai delako.\nBakterioen gaineko eragina\nAskotan, elikagaiak ukitzen dituzten altzairu herdoilgaitzezko eta aluminiozko gainazalek garbiak dirudite begi hutsez, baina berez ez daude eta patogenoak ezkutatu ditzakete. Horregatik da garrantzitsua elikagaiak manipulatzeko erabiliko diren gainazalak eta tresnak garbitzea eta desinfektatzea. Ez da gauza bera gertatzen %65 baino gehiago kobrea duten gainazalekin, gai baitira bakterioen %99 bi bat ordutan desaktibatzeko, Kobrearen Informaziorako Espainiako Zentroaren (CEDIC) datuen arabera.\nKobrezko gainazala patogeno batekin kontaktuan jartzen denean, bakterioaren kanpo-mintza hautsi egiten da, bizitzeko beharrezkoak diren mantenugaiak galtzen ditu eta, ondorioz, ahultze orokorra gertatzen da, azkenean suntsitzen dena. Kobreak eragotzi egiten du bakterio batek bizirik irauteko beharrezkoak diren erreakzio biokimikoak gertatzea, hau da, ezin du “arnasa hartu, ez jan ez energia sortu”.\nKOBREA ETA AKUIKULTURA\nAkuikultura eta, zehazki, izokinen ekoizpena kobrearen mikrobioen aurkako berezitasunez baliatzen da. Akuikulturako industriak kaiolak egin ditu, gatibu dauden izokinak hazteko. CEDICren arabera, metal horrek aukera ematen du arrain gatibuak hazteko, antibiotikorik eta parasitorik gabe. Kobrezko sareen fabrikazioari esker, kumeak irauten duen bitartean (18 hilabete inguru), kaiolak ez dira parasitoekin kutsatzen, eta, beraz, ez da beharrezkoa horiek aldatzea ekoizpen-prozesuan. Gainera, adituek diote material hori erresistenteagoa dela itsasoko urak eragindako korrosioarekiko, eta, beraz, mantentze- eta ordezkatze-kostu txikiagoa izango duela.\nKaiolak egiteko erabiltzen diren beste material batzuek ez bezala, kobreak, korrosioarekiko erresistentea izateaz gain, arrainentzako antibiotiko gisa jokatzen du, eta bakterioak edo birusak bezalako mikroorganismoak azalean sartzea, arrainetara pasatzea eta infektatzea eragozten du.\ne. coli kobre mikrobioen aurkako patógeno-eu


OPETH: PALE COMMUNION ALBUM REVIEW - ALBISTEAK\nHiru urteotan Opeth-en lehen diskoak ez du erabateko borondaterik eta taldearen lan onenaren nagusitasun handirik. Zortzi abesti hauek energia eta ideia berriekin hotz ibiltzen dira, bitxikeria neurrira egindako katalogoarentzat.\nEzin al duzu Opeth baino hain cool den talde bat izendatu? Mende laurden batez, Mikael Åkerfeldten suediar talde amorfoa da, ahalegina soinu, abesti eta genero harrigarri bihurgune guztiekin erakusten utzi du. Opeth-en ibilbideko hainbat unetan, haien estiloa rock progresiboa, death metal edo metal progresiboa bezala sailkatu da, nahiz eta termino horietako bakoitza, kasurik onenean, jazz, erromantizismo, blues, britainiar zatiak aktiboki behartzen dituen talde baten tamaina txikiko aterkiak bezala sentitu. folk-a, pop-a eta aro berria musika-eroaren egoitzan. Opeth hain da zorrotza, ezen, duela hamarkada bat, bi disko bereizi egitea erabaki zutela —lausoa— Askapena eta askoz lasaiagoa Madarikazioa —Bildutako disko bikoitz gaindiezin gisa paketatu baino; oraindik ere, bereiz saltzen dira, dikotomikoen bikotearen erdi bakoitzak ordubeteko marka hautsi edo bultzatzen zuen eta bihozberritu eta bihurtzen zen zelo maniatiko eta atsegin batez. Åkerfeldten lanak ez du inoiz eraginik edo ahaleginik egin; Opeth-ek ohorezko bereizgarri gisa lan eskerga eta azkartasuna darabiltza eta ezeztapen irekiak dituzte klasikoko edozein zentzuari.\nAldiz, Opeth musika modernoaren paradoxa handietako bat da. Munduko ekintza astun eta ezagunenak dira, geroztik egin dituzten disko guztiak zerrendatu baitituzte Madarikazioa gutxienez dozena erdi bat herrialdetan. Eta haien nazioarteko jarraipena askotan etengabeko leialtasun kultua da. Esateko, Opeth ikuskizun batera iritsi beharko bazenu gabe Opeth alkandora bat pintura lodi eta bizian inprimatuta, aipatutako cool kodea aldi baterako alderantzikatu dela ikusiko duzu. Fededunen artean ere, Opeth behartua, indulgenteegia edo obtusa izan daitekeen sentimendua iraunkorra da; taldearen ausarkeriarekin batera datorren ekipajea da, metal ultra-dinamikoa lortzeko dozena bat gauza zapatatzeko bilaketaren bigarren mailako efektua. Ahalegin berberari esker, Opeth-en aktibitate bateratzaile handienetako bat ahalbidetzen da: haien musikarik onenak eman dezakeen lasterka erabatekoa, non elementu tizzy batek entzulea zulora bidaltzen duen. Lerrokatu katalogoa mutur batetik bestera, sakatu erreproduzitu eta harrituta utzi ikuslearen orientazioa desagertzen den momentu kopuruarekin (kalkulatuak eta zorrotzak izan daitezkeen arren). Haien konplikazioak bait dira.\nBaina Jaunartze zurbila , Opethek hiru urte daramatzan lehen diskoak, ez du nahierarik eta nahirik nagusienik taldearen lan onenaren —hau da, baldarkeria jasanarazten zuen muina—. Hau Åkerfeldtek bere death metal ahots polifazetikoa alde batera uzten duen hirugarren diskoa da, 2011ko bidea jarraituz. Ondarea eta 2003koak Madarikazioa . Horren ordez, ordezka egiten du kantu abestiarekin, folk-rockaren zaletasunarekin eta alt-rock antzerkigintzarekin. Nabarmentzekoa da iritsi den lehen Opeth LPa geroztik Ekaitzaren korrosioa , Åkerfeldten 2012ko lan luzea Steven Wilson aspaldiko kolaboratzailearekin. Disko horren erdiak Londresko Session Orchestra orkestra izan zuen Jaunartze zurbila .\nIzan ere, kate horiek diskaren bi abestien amaiera biltzen dute, eta, benetan, aurrezten duten 16 minutuko musika Jaunartze zurbila etsipen latzetik. Voice of Treason dramatikoa eta iraunkorra da, kate tumescenteek abestia zazpi minutuko igoeraren azpian thrast aldera ematen dute. Bukaeraren aurretik, momentuko eztanda bat dago, hari garbiketa izugarria eta Åkerfeldt-en ahots heroikoen eztanda. Inoiz ikusi al duzu amore ematearen ondorioak? uluka ari da, taldea bere inguruan lehertzen. Eta Faith in Others-en hurbilagoen azpian murgiltzen diren kate dotoreak Opeth rockaren ondoko igoera baterantz altxatzen den plataforma dira. Poliki-poliki xahutzen da, soinua geruzaz geruza bereizten ari balitz bezala. Opeth sorpresa eta hemen sartzen da, album hau beste ezer baino hobeto amaitzen baitu.\nJaunartze zurbila askotan adeitsuegia da gainditzeko eta zainduta dagoena Opeth-ek erabateko gorabeheraren zentzu ezagunari eusteko, non entzulea ahalegintzen den gogoratzen zein amaiera dagoen eta zein bide aurrera doan gogoratzeko. Hartu irekitzaile Eternal Euriak etorriko dira. Abestiak lehenik erritmo erritmiko korapilatsuak ehuntzen ditu gitarra zorrotzaren eta organo distortsionatuen aurka. Matematika-rockean lore bira iradokitzen duen nahasketa erakargarria da. Baina etenaren ondoren, boskotea aurrera doa, erritmo zuzen batean, funk ahulak dantzan jarritako armonia bizien azpian Suite: Judy Blue Eyes ». Tresnak bukaeran biratzen dira berriro, gitarra eta bateria bat-bateko sinkronizazioan piruetatuz. Baina harkaitz bigun hiperaktiboa da, altuera berrietara iristeko saiakera gogorra.\nGauza bera gertatzen da Elysian Woes-ekin, akustika kutsua, txirula itxurako sintetizadoreek babestua eta Åkerfeldt-ek zuzentzen duen itxura gaizto samarrean. Eta River hegoaldeko gitarra rock fluidoaren suediar hurbilketa zurruna da. Gitarra akustikoak eta organo eskuzabalak beteta berriro, lehen zatia gehiago da praderia liga hutsa baino Allman Brothers ereserkia . Baina erdi-zatiko tresna instrumentala eta malgukiak dituzten kodak ere aurrez ordenatuta sentitzen dira, Opeth-en Hegoaldeko rock probako mutur oso argiak bezala. Era berean, Goblin, Opeth-en karrusel itxurako beldurrezko partituraren omenaldia, bere izena bezain agerikoa da, Cusp of Eternity-k Bonok berekin dakar zorigaiztoko interesa djent gitarren indarra . Bakarka bakarka bihurtzen eta bihurtzen den bitartean, helmuga patua da, Opeth-ek plug-and-play automatizazioari ematen dion ohizko korapilatsu azaltzen ez duena.\nEspero diren iritsiera hauek dira Jaunartze zurbila ’Sintomarik kaltegarriena. Iraganean, Opeth-ek beren inspirazioak eta nahiak agerian jarri zituen, baina beren konbinazio amorratuek aukera infinitu ugari proposatu zituzten. Nahiz eta haien handitasun metodikoaren malgutasunari eutsi ezin, zaila zen inplikatutako ahalegin eta irudimen izugarria gaitzestea. Baina Jaunartze zurbila jostailuak bakarrik eraikuntza-blokeekin, jadanik agerikoak ziren eraginak agerian utziz baina elkarren ondoan indartzeari uko eginez. Ez da Opeth hemen cool ez dagoenik. Zortzi abesti hauek energia eta ideia berriekin hotz egiten dute, neurrira egindako katalogoaren bitxikeria da.\nmary j blige london saioa\nlil tjay diskoaren azala\nozeano franko kanal frankoa\nkid cudi kanye albuma\nmadarikatua torpedoen albuma


Felix Pertika: "Gogoan daukat umea nintzela jaietan Zelaian lasterketak egiten zirela" - Lea-Artibai eta Mutrikuko Hitza : Lea-Artibai eta Mutrikuko Hitza\nFelix Pertika: "Gogoan daukat umea nintzela jaietan Zelaian lasterketak egiten zirela"\nMarkina-Xemeingo Txirrindulari Elkarteak 40. urteurrena bete du, eta ospatzeko ia maila guztietako lasterketak antolatu dituzte. Felix Pertika (Markina-Xemein, 1955) sorreratik dago elkartean. 40 urteko ibilbidea burutu du Markina-Xemeingo Txirrindulari Elkarteak. Sorreratik al zaude elkartean? Bai, elkartearen sortzaileetako bat naiz. Umea nintzela gogoan daukat zelaian ere lasterketak egiten zirela, baita jaietan ere. Hori amaitu zen. 1977an pentsatu genuen elkartea sortzea, lasterketak antolatzeko. Orduan herrian ez zegoen ezer; pilota-zesta eta mendigoizaleak, futbolik ere ez zegoen.\nFelix Pertika Markina-Xemeingo Txirrindulari Elkarteko kidea\nGogoan al daukazu antolatu zenuten lehenengo lasterketa? Espainiako Mendi Txapelketa izan zen, eta, besteak beste, Marino Lejarretak parte hartu zuen. Horren ostean, hurrengo batzarrean bertoko gazteak bizikletan aritzeko talde bat ateratzea pentsatu genuen. Eta zelaian lasterketak antolatzen hasi ginen. Orduan askoz errazagoa zen; bata helmugan eta beste bana Ondarroako eta Etxebarriko bidegurutzeetan jartzen ginen. 1978tik 1980ra, zapatu goizez izaten ziren, eta eskola umeekin challenge bat egiten zen. Eta noiz osatu zenuten lehenengo taldea? 1981ean errepidera ateratzea pentsatu, eta kadeteen lehenengo taldea osatu genuen. Ordutik, lau hamarkadetan zehar kadeteak, gazteak eta afizionatuak ere izan ditugu. Sasoi batean, 60 txirrindularitik gora eduki genituen bai afizionatuetan, gazteetan eta eskolarteko mailetan. 1990. urtean izan zela uste dut; kopuru handiena orduan izan genuen. Bestalde, 1983-1984an Lea-Artibai mailan Lekeitioko eta Ondarroako taldeekin elkartu ginen mailetako taldeak osatzeko, taldeak indartsuagoak izateko nolabait. Ni, esaterako, 2015era arte egon naiz horrela. Orain dela bi urte eskualdeko txirrindulariekin osaturiko kadeteen taldearen ardura izan nuen. Gaur egun, umeen txirrindularitza eskola daukagu, eta 30 bat ume ditugu. Elkartearen ibilbidea ondo ezagutzen duzu. Pena ematen du umeek herriko taldean jarraitu ezin izateak. 15 urte egin, eta gero kanpora joan behar dira lehiatzera. Ardura handia da, eta alde handia ikusten dut hasi nintzenetik gaur egunera arte. Hasi nintzenean jendea prestatzen zen, baina ez orain moduan. Gaur egun kadeteak profesionalen moduan prestatzen dira. Lehenago ez zieten hainbeste eskatzen. Zentzu horretan asko aldatu da. Bestalde, zaletasunak berdin jarraitzen du, garai batean moduan, gaur egun ere lasteketak ikusteko jende asko batzen da. Urtean hainbat lasterketa antolatzen dituzue, eta Karmen jaietan ere herriko txirrindulari elkartea presente dago. Bai, jaien bueltan urtero antolatzen dugu lasterketaren bat, normalean jaiak hasi aurreko astean. Aurten, hilaren 7an, gazte mailako Bizkaiko Itzuliko 2. etapa hemen hasi eta amaitu zen, eta hilaren 8an, Lea-Artibai Zikloturista Martxa egin genuen, estreinako. Bertan, besteak beste, profesionalek eta profesional izandakoek parte hartu zuten: Peio Bilbaok, Amets Txurrukak, Igor Antonek, Omar Frailek edota Gorka Gerrikagoitiak. Beste urte batzuetan kadete eta gazte mailetako lasterketak antolatu izan ditugu. Guk taldeak genituenean, gure taldearen araberako mailakoa antolatzen genuen. Hau da, kadeteak bagenituen kadeteena, eta gazteak bagenituen gazte mailakoa. Elkartearen 40 urteak ospatzeko zer edo zer berezia prestatu duzue? Ez dugu jai edo ospakizun berezirik pentsatu. Urteurrena denez, profesionalena izan ezik, beste maila guztietako lasterketak egitea erabaki genuen. Hurrengoa Etxebarriko jaietan da, kadete mailakoa uztailaren 30ean, lehenengoz egingo da. Baina beste batzuk ere egin ditugu:?apirilaren 22an Sabin Foruria Memoriala, maiatzaren 18ko Emakumeen Biraren etapa eta Bizkaiko Eskolarteko lasterketa. HONEKIN LOTUTA: Markina-Xemeingo Karmen Jaiak 2017ko EGITARAUA


Real femenina | Natalia Arroyo: "Jokatzeko grinaz gaude" - Noticias de Gipuzkoa\nReal femenina | Natalia Arroyo: "Jokatzeko grinaz gaude"\nprimera iberdrola NATALIA ARROYOK Realak gaur Betisen aurka bere jokorik onena erakustea espero du, Ligako bi konpromiso izango dituzten aste honetan\nm. tolosa / arnaitz rubio 27.01.2021 | 01:03\nNatalia Arroyo, bere talde teknikoarekin batera, Eibarren aurkako derbiaren amaieran.\nDonostia – Realaren emakumezkoen taldeak konpromiso bikoi-tza hartuko du aste honetan ligan: bihar Betis izango du aurkari Zubietan, 20.30etik aurrera (Gol katean); eta igandean Sporting Huelvari egingo dio bisita, eguerdiko 12.00etatik aurrera. Joan den larunbatean Eibarrekin berdindu ostean, datozen bi partida horietan jokoan izango diren sei puntuak lortu nahi dituzte txuri-urdinek, sailkapenaren goialdean finkatzeko. "Jokatzeko grinaz gaude. Eibarren partidak irakurketa ugari izan ditzake. Amorrua batetik, hiru puntuak ez lortzeagatik, baina baita gauzak beltz jarri zirenean altxatzeko gauza izan ginenaren irakurketa positiboa ere. Taldeak jokatzeko gogoz dago, animoz ongi, eta zertan hobetu badugula ere badakigu ", azaldu zuen atzo Natalia Arroyok.\nRealeko entrenatzaileak, hori bai, oso bestelako partida espero du Sevillako taldearen aurka: "Eibarrek baino joko alaiagoa egiten du Betisek, eta partida zeharo ezberdina izango dela esango nuke". Eibarren aurkako partidaren inguruan ere azalpenik eman zuen, "taldea mugitu nahi genuen eta abiadura falta izan zitzaigun; pase gehiegi egin genituen horizontalean".\nAzken posturaino eraman duen bolada txar baten ostean iritsiko da gaurko arerioa, Deportivorekin zazpi puntura berdinduta baitago sailkapenaren zuloan. "Betisen jokalariei erreparatuz gero, nekez konpreni daiteke puntuak lortzeko halako zailtasunak izatea; horregatik izaten dira aurkari hauek horren arriskutsuak, une batean ez bada bestean bolada txar hori eten egingo dutelako, ea ez den partida honetan gertatzen. Entrena-tzailea ere aldatu berri dute eta horrek plangintza zailtzen du", adierazi zuen Arroyok, Pier Luigi Cherubinok dimisioa aurkeztu ondoren, Juan Carlos Amorosek hartutako taldeari buruz.\nBestalde, Realeko jokalari garran-tzitsuetako bati buruz ere hitz egin du entrenatzaile kataluniarrak, izan ere, Leire Bañosek gaur 200 partida beteko baititu elastiko txuri-urdinarekin. "200 partida ikaragarri dira, eta asko esan nahi du horrek hain jokalari gaztea izanik. Bere profila asko ematen duten horietakoa da, eta entrenatzaileok egiten duen guztia ikusten dugu, agian kanpotik hainbeste ez nabarmendu arren. Berak laguntzen du taldea josten. Beti eman eta eman, sendotasuna defentsan eta kemena erasoan; ez da erraza horrelakorik topatzea" esanez amaitu zuen Arroyok.\n"Amorrua eman zigun Eibarren aurka hiru puntuak ez lortzeak, baina partida beltz zegoenean altxatzeko gauza izan ginen"


Adinekoekin elkartasunez egin zen herri bazkaria | El Diario Vasco\nAlto-urolaAdinekoekin elkartasunez egin zen herri bazkaria\nAdinekoekin elkartasunez egin zen herri bazkaria\nSariak. Angela Aramburu zozketatutako osparia jasotzen. / M.P.\nGuztira berrogei lagun baino gehiago elkartu ziren igandeko ospakizunean: meza eta bazkaria Anduagan\nMIRYAM GALILEA EZKIO. Martes, 30 octubre 2018, 00:27\nDenbora bada herriko Udalak sustatuta, urtean behin adinekoekin elkartasunez bazkari herrikoia ospatzen dela herrian. Honetan Ezkioko erretiratuei espreski luzatzen zaie deialdia, baina beste herritarrek ere, gazte eta helduek, honetan parte hartzeko aukera izaten dute. Oraingoan berrogei herritarrek baino gehiagok parte hartu dute festan.\nHerriko ostatu eta jatetxeak txandakatuz, urtero aurrera eramaten da bazkari berezia, aurretik meza ere ospatzen delarik. Aurtengoan, meza nagusia Santa Lutziko elizan ospatu izan da, honetan Ezkio eta Itsasoko abesbatzaren kantak entzuteko aukera egon zelarik, eta jarraian Anduaga jatetxera gerturatu ziren herritarrak, bertan Lina Carvalhok prestatutako menu goxoa dastatuz.\n«Bazkaldu ostean opariak zozketatzen dira urtero bertaratutakoen artean, lau emakumeentzako eta beste lau gizonentzako: bufandak, poltsa, aterkiak, eskuzorroak,... eta bestelakoak», azaltzen dute Udaletik. Ederki igaro dugu eguna», diote.\nMañana se cierra el plazo para solicitar ayudas para la compra de material escolar Iburreko Halloween eskea euripean egin dute aurten


Lekuineko St Josep eskolak eta Ezkia ikastolak belar bilduma erraldoia deskubritzera proposatzen dizuete Lekuineko parke publikoan 2017ko ekainetik agorrilerat.\nHazparneko lurraldea eremuko kultur zerbitzuak proposaturitako arte heziketa proiektuaren emaitza da erakusketa honi. Kultur zerbitzuak kudeatzen duen Arte eta Kultur Heziketarako Lurralde disposiboaren (AKHL) karietara egin ahal izan da.\nArdi mihia, garraga, kardo xuria, ihia, suge mahatsa... Baserritik bordarako bidean, inguratzen gaituzten landare ezberdinen izenak dira. Uxue Arbelbide artista-grafista eta Jon Sudupe landareen aditu zorrotza, lurraldeko ikastetxeetako ikasgela batzuekin, eguneroko landare horien ezagutza egitera abiatu dira. Hala, belar bilduma erraldoi bat osatzen duen transkripzio grafiko bat egin dute. Kanpoan iraganen den erakusketa honetan, obra hori ikusteko parada izanen duzue.\nBaigura mendian Uxue Arbelbide artistarekin eta Jon Sudupe botanikariarekin egindako ibilaldi-aurkitze batekin hasi da abentura, ibilbidean kausitutako floraren ikertzeko eta ikertzaile liburuxkaren betetzeko. Botanikariak haurrei lekuko floraren ezagutzeko lehen irakaspenak eman dizkie (landareen izenen jatorria, ezaugarriak eta propietateak) eta haurrak forma organikoak grafikoki irakurtzera lagundu zituen artistak. Taula botaniko multzo baten sorkuntza sortu dute. Mendian bildutako eta behatutako landareen transkripzioa eta interpretazioa.\nTaula botaniko multzo baten sorkuntza. Mendian bildutako eta behatutako landareen transkripzioa eta interpretazioa. Baigura mendian Uxue Arbelbide artistarekin eta Jon Sudupe botanikariarekin egindako ibilaldi-aurkitze batekin hasi da abentura, ibilbidean kausitutako floraren ikertzeko eta ikertzaile liburuxkaren betetzeko. Botanikariak haurrei lekuko floraren ezagutzeko lehen irakaspenak eman dizkie (landareen izenen jatorria, ezaugarriak eta propietateak) eta haurrak forma organikoak grafikoki irakurtzera lagundu zituen artistak.


Inbertsiogile euskaldunentzat erakargarriak dira burdina eta gizarte alderdia - Crecer+ uniendo intereses de inversores y emprendedores\n“Horietako asko industria sektoretik datoz eta ukigarriak gustatzen zaizkie; horregatik, ekonomia digitalarekin lotura duten proiektuak, 4.0 ekonomiakoak, lehenesten dituzte, baliagarritasun argia ikusten baitiete; baita bio proiektuak ere, gizarte alderdiari begiratuta”, adierazi du Nagore Ardanza Crecer+eko koordinatzaileak, goizean prentsarekin izan duen gosarian, joan den ostegunean plataformaren XX. foroa izan zela aprobetxatuta.\n2011z geroztik egin diren foroetan, guztira 96 proiektu aurkeztu dira eta 20 eragiketa baino gehiago itxi dira, sei milioi eurotik gorako inbertsioa ahalbidetuz. Crecer+ plataformak urtean 200 proiektu ekintzaile baino gehiago jasotzen ditu eta horietako 15 ingururekin lan egiten du, 60 inbertsiogilek baino gehiagok osatzen duten sarearen aurrean aurkezteko.\n“Oro har, finantzaketa lortzeko orduan garrantzitsua da proiektua ongi planteatuta egotea. Gure inbertsiogileak errazago sartzen dira proiektu batean, merkatutik hurbil dagoela ikusten badute eta dirutan duen balioa argia bada”, dio Ardanzak. Ildo horretatik, plataformak proiektu ekintzaileekin lan egiten du, forora aurkeztu aurretik, proiektua inbertsiogileei modu erakargarrian aurkezten eta haien zalantzei erantzuten jakin dezaten. “Bi alderdiek hizkuntza bera erabiltzea nahi dugu”.\nPlataformak askotariko inbertsiogileak ditu: business angelsak, familia ondareak, ekintzailetzan berritzeko bidea bilatzen duten enpresa txikiak, bankuak, arrisku kapitala, Elkargi… Gainera, heldutasun handiagoko beste sare batzuekin lan egiten du, esate baterako, ESADEBANekin. “Normalean, inbertsiogileak, finantzaketa eskaintzeaz gainera, proiektuan inplikatzen dira eta jakiteak eta harremanak bideratzen dituzte, ekimen ekintzailearen prozesuak bizkortzeko”.\nSarean duten portaerari dagokionez, Ardanzaren arabera, “banakako inbertsiogileek hiru edo lau proiektutan inbertitzen dute, denbora tarte jakin batean, eta gero gelditu egiten dira”. Hala, Crecer+ plataformaren kezka nagusietako bat da inbertsiogile berriak erakartzea, hazteko potentzial handiko proiektu horietan parte hartzeko eta finantzaketa eskaintzeko. Hala, negozioaren helburuak betetzen laguntzen diete.\nHorretarako, plataforman bertan, 2015az geroztik hainbat akordio lortu dira, inbertsiogile berriak erakartzeko. Helburu hori aurrean izanik, “plataformaren azken foroak enpresa elkarteekin eta Euskadiko Ganberekin elkarlanean antolatu ditugu eta datorren abenduaren 14an Bilboko Burtsa izango dugu bidelagun”. Nolanahi ere, dio Nagore Ardanzak, “erronka handi bat dugu aurrean: kapitala duen edonork proiektu hauetan inbertitu dezakeela jakinaraztea, zenbatekoa edozein izanik ere”.\nEkintzailetzako ekosistema bizi bat sortuta, etekinak lortu nahi dira, hainbat alderditan: ekintzailetza, inbertsioa eta lehiakortasuna, eta lurraldearen gizarte ongizatea.


‘Big-data’, militarrak, eta oinarrizko eskubideak | Plazaberri\nOrwellen begia gainean dugu. Gure mugikorrak etengabe ari dira datuak jasotzen, eta teknologia multinazional erraldoien zerbitzuak duela urteak egin genituen gure. Pribatutasuna murriztu egin da erabat; algoritmoek guk geuk baino hobe ezagutzen dituzte gure beharrak eta nahiak. Informazioaren eta datuen erabilera masiboak dira azken urteotan gure gizarteak izan dituen aldaketa handienetatik bi. Covid-19ak, baina, hiritarrenganako kontrola areagotu lezake.\nEgin dezagun atzera. New Yorkeko Dorre bikien kontrako atentatuen ostean, “segurtasuna ala pribatutasuna” eztabaida piztu zen bizi-bizi. Bazirudien bata aukeratuta, bestearen lekuak atzera egin beharra zuela, betebeharrez. Atentatua shocka izan zen; nonahi zuzenean ikusi ahal izan ziren dorreak erortzen, jendea leihotatik salto egiten, eta “munduko hiriburua” kaosak hartuta. Erabakia zilegia bilakatu zen: segurtasuna zen lehentasuna. 2001ko urriaren 26an, Bush presidentearen planarekin bat eginez, EEBBko kongresuak “USA Patriot Act” legea onartu zuen gehiengo osoz. Besteak beste, legeak kolokan harri zituen norberaren etxearen eta komunikazioen bortxaezintasuna, eta baita epaiketetako berme prozesalak. Noski, horrek izan zituen kontrako hotsak ere: nola liteke konstituzioak ezarritako oinarrizko eskubide batzuen kontrako legerik onartzea? Hamaika urte geroago, Edward Snowden estatubatuarrak milioika hiritarrei Estatuak egindako espioitza atera zuen argitara. Filtrazioen ondoren grabatutako bideo batean zera zioen Snowdenek: “Erabat argi dut hiritarrak izan behar direla Estatuak zer norainoko boterea duen erabakitzen bakarrak, eta ez edozein burokrata”.\nEta orain Covid-19ak buruzgora jarri du mundua. Izango dituen eraginak ez dira argiak oraindik, baina sakonak izango direnaren dudarik ez dago, bai arlo ekonomikoan eta bai, ondorioz, gizartean; ez da hilabete batzuetako kontua izango. Beste shock bat? Noski.\nOsasuna ala pribatutasuna. Edo “segurtasuna ala pribatutasuna”. Eztabaida itzuli da. Deskonfinamendua ordenatua eta “segurua” izateko gure mugikorretako datuak erabili nahi dituztela diote Estatuko ministerio eta funtzionarioek. Agian prest egongo ginateke gure pribatutasuna murrizteko, gure osasunaren izenean. Baina, eztabaidak logika bikoiti bakar hori al dauka?\nBada, ez. Teknologia ez da neutroa. Diseinatu egiten da, eta protokoloak helburu batekin hornitzen dira. Xnet-ek komunikazio munduko aktibismoa bultatzen du, datu kontzentrazio handien kontrako egitasmoak eta lege proposamenak eginez. Simona Levi taldeko bozeramaileak Espainiako Gobernuak bultzatu nahi duen aplikazioa analizatu zuen joan den larunbatean TV3 i eskainitako elkarrizketa batean. Leviren iritziz, erabili nahi den aplikazioa ez omen da larria, geolokalizazioa boluntarioa baita, baina gobernuko dekretu batek atea irekitzen omen du gaixoen eta bere ingurukoen mugimenduak kontrolatzeko.\nDemokrazia batean pertsona orok pribatutasun esparru bat izan behar du, autoritateak urratu ezin duena; askatasun indibidual batzuk funtsezkoak dira bakoitzak bere subjektibotasun propioak garatzeko. Zentzu honetan, datu pertsonalak ere norberarenak dira, edo izan beharko lukete. Zergatik ez dugu guk sortzen ditugun datuen jabetza? Berriz ere: teknologia ez da neutroa.\nAutoritateek eta, batez ere, enpresa handiek dute gure datuen erabileraren eskumena, hasieratik hala nahi izan dutelako, izan ere. Datuak diru sarrerak dira, XXI. mendeko petrolioa. Leviren iritziz, demokratizatu egin behar dira datu hauek, guk gure datuen jabetza berreskuratzeko: “Efizienteak izateko ez da beharrezkoa oinarrizko eskubideak urratzea”, dio. Datuak erabili egin daitezke, teknologia ez da kaltegarria berez; honen erabilera da eragin bat edo bestea sortzen duena.\nOrwellen begia: datu etengabeak sarearen zentro erraldoietan biltzen direnean eratzen da begia, esku batek denen informazioa kontrolatzen duenean, alegia. Eta hori teknologiaren diseinua da, erabaki batzuen ondorioa. Ez dago gardentasunik, ez dago hiritarrek egin lezaketen kontrolik, ez dago azalpenik eskatzerik. Big-dataren gizarte honetan, pribatizatu egin dute gure bizitza.\nCovid-19a ezin da teknologiak ekar dezakeen kontrola sakontzeko aitzakia izan. Konfinamenduan, orain arte, militarrak ikusi ditugu telebistan; gerra unean omen gaude, eta gerran ez dago funtsezko eskubideentzako lekurik. Irudi belikoek birusak eragindako egoeren shocka areagotzea dakar. Eta shockaren eraginpean, errazagoa da askatasunaren kontrako erabakiak onartzea. Ongi daki Bushek. “Shockaren doktrina” deitu zion Naomi Klein kanadarrak desastreak instrumentalizatzeko bide honi.\nInterneten inguruan eztabaida demokratikoa zabaldu beharra dago. Teknologiaren diseinuak ez dira era bakar-bakarrean erabilgarriak diren altxor ukiezinak. Eta bai, badago datu masiboak era demokratikoan erabiltzerik; nahiz eta funtzionario aditu batek esan, teknologiaren planifikazioa eta honek dakartzan ondorio sozioekonomikoak eztabaida publikora eraman behar dira, gure bizitzetan eragina izan ditzaketen aldaketak guk eztabaidatzeko. Probestu dezagun krisi hau teknologia sistemak birpentsatzeko, beste batzuek gure izenean egin baino lehen. Ez Googlerenak, ez Facebookenak, ez Espainiako Gobernuarenak: gure desirak eta harremanak gureak dira.


Wilderrek egingo lukeen bezala: 'Rebecca' (1940) - Last night I dreamt I went to Manderley again\nHasieran, pelikularen akzioa Montecarlon kokatzen da, opor garaian. Neska xume bat (Joan Fontaine), Van Hooper andrearen laguntzaile gisa lan egiten du. Ez dakigu neskaren izena zein den, baina inozentea, traketsa eta lotsatia dela badakigu. Egun batean, itsaslabar baten ertzean De Winter jaunarekin (Laurence Olivier) topo egiten du. Maxim De Winter aristokrata ingeles bat da eta emaztea galdu berri du. Berehala maitemintzen dira. Ohikoa den moduan, lehenengo egunetan dena idilikoa da. Maila soziala zein adin diferentziak ez dute axola, badirudi neskak inoiz amestutako printzea aurkitu duela ustekabean. “Izenik gabeko” neska, De Winter andrea izango da orain. Senar-emaztea Manderley izeneko etxe erraldoira bizitzera joango dira. Etxe barroko eta apur bat beldurgarria. Eraikina pelikularen beste protagonista bat izango da.\nMaitasun istorio idiliko horretan hasieran zegoen magia desagertzen joango da Manderleyn bizitzen hasten diren unean. Rebeccaren oroitzapena, hau da, De Winter jaunaren emazte izandakoaren oroitzapena, beti dago presente. Orain De Winter andre “berria” presionatuta sentitzen da. Ingurukoek berarengan jarri dituzten espektatibak betetzeko gai ez dela pentsatzen duelako, ezin dezake Rebecca ordezkatu. Egoera horrek psikologikoki gainditzen du, Rebeccaren mamuaren aurka borrokatu beharko du. Eta borroka, ez da erraza izango.\nOroitzapenek nahiko garrantzia dute pelikulan. Hasieran entzuten dugun elkarrizketa batean, Joan Fontainek antzeztutako pertsonaiak oroitzapenak gauza positiboak direla dio, gordetzea merezi duten zerbait. Maximek, kontran, oroitzapen txarrek orainaldia baldintza dezaketela pentsatzen du. Eta horrela erakusten dizkigu Hitchcockek.\nPelikulan zehar oroitzapen zoriontsuak pantaila batean proiektatuta ikusten ditugu, Manderleyko egongelan. Irudi horietan dena zoriontasuna da, argitasuna. Baina Manderleyren hormen barruan itzalek gero eta indar eta toki gehiago hartzen doaz. Rebeccaren presentzia gero eta indartsuagoa dela dirudi.\nItsasoa, haizea, itzalak… Hitchcockek elementu batzuekin atmosfera bikaina eraikitzen du. Rebeccaren presentzia nabari daiteke, nahiz eta fisikoki ikusi ez. Atmosfera hori eraikitzeko prozesuan, Denvers anderearen pertsonaia funtsezkoa da: Manderleyren giltzazaina.\nDenvers ia ohartu gabe agertu eta desagertzen da, abisatu gabe, ez du soinurik egiten, ez du ezer adierazten, ia ez ditu begiak kliskatzen, eta gutxitan ikusten dugu ibiltzen, arraroa badirudi ere. Denvers andreak Rebeca miresten eta maitatzen zuen. Denvers eraikinaren parte izango da, eta Rebecca “bizirik” mantentzeko ardura izango da berarena. Beti dago adi eta begira. Beldurgarria, eta gorrotagarria.\n‘Rebecca’ pelikulan Hitchcocken pelikuletan ohikoak diren zenbait gai lantzen dira: erruduntasun sentimendua (hala ere, De Winter jauna errudun sentitzen al da?) edota gauza ederrek ezkutatzen duten alde beldurgarria (adibidez, Rebbeca emakumeen artean ederrena omen zen, perfektua. Gero, Manderley eraikina dugu, erraldoi eta ederra, baino pixka bat beldurgarria aldi berean).\nPelikulan ageri den beste gatazketako bat Joan Fontainek gorpuztutako pertsonaiaren identitate bilaketarekin zerikusia du. Lehenengo gauza, ez dakigu zein den bere izena. De Winters andrea Rebeccaren izaera bereganatu behar duela uste du (aukera guztiz okerra). Rebeccak egun batean jantzi zuen soineko dotore bat janzten duenean (Denvers andrearen gomendioa jarraituta, nola ez), sorpresa baino, gorrotoa eragingo du. Identitate propio bat eraiki beharko du, eta gauzak argi utzi, bera da De Winter andrea, eta ez Rebecca edo beste inor. Iragana atzean utzi beharko dute.\n‘Rebecca’ esan bezala, ipuin bat bezalakoa da, guztiz harrapatzen zaituen drama erromantiko bat, baliteke gauzaren bat edo beste erantzun gabe uztea, baina hori bigarren mailako gauzak dira. Pelikula biraketaz beteta dago, txundigarriak guztiak. Aktore taldearen lana oso ona iruditu zait.\nPelikulak 2 Oscar sari lortu zituen (guztira 11 izendapen). Pelikula onenaren eta argazkigintza onenaren sariak irabazi zituen. ‘Rebecca’ orokorrean, asko gustatu zait. Hitchcockek lortzen duen tentsio eta intriga pelikulan zehar mantentzen da, arreta mantenduz. Zuzendariaren pelikulen top 5-ean sartu da zuzen zuzen. Oso gomendagarria.


Eduki libreak partekatzearen praktika horrek fruitu ugari eman digu ARGIAn, baina arazo txiki batzuk ere bai. Eta ondorioz, ikusi dugu komeni dela hedabideon artean gehiago hitz egitea eta ikusmoldeak trukatzea. Logikoa denez, hainbat erritmo dira gure artean, baina joera eta praktika batzuen bidez, lizentzia libreen erabilera desitxuratzeko arriskua ere hor dago.\nEdukiak modu librean partekatzeak indartzen du euskal hedabideen agenda informatiboa, indartzen ditu gure arteko harremanak, indartzen ditu gure ikuspegiak gizartean. Gainera, oso modu errazean egiten dira, kostu hutsalarekin edo oso txikiarekin, elkar baldintzatu gabe eta erabateko askatasunetik. Pagotxa da. Zergatik? Funtsean, oinarritzen delako eman eta jaso filosofian.\nEuskal hedabideok urratsak ematen ari gara elkarlanari begira. Horren fruitu da Hekimen. Bultzatzen ari garan hausnarketa hau ez da gurea, aspaldikoa da munduan, zorionez gero eta praktikatuagoa eta guztiontzat onuragarria. ARGIAtik, eduki libren praktika areagotu nahi dugu euskal gizartean, eta bereziki hedabideen artean, horrek euskal hedabideon komunitate zabala indartzen duelako.\nDeskargatu ponentzia Deskargatu curriculum-a


Mündü huntako miseriek, behar diela pazentzia ezti bateki, soferitü Jesü Kristen exenpliala.\n1. Ene semia, ni zure salbamentiagatik zelütik jaitsi nüzü, zure miserietzaz kargatü izan nüzü, ez bortxaz, bena amurioz, amurekatik pazentzia ükheiten ikhas zenezan, eta mündü hunatko miseriak, maugrenaie gabe, soferi zintzan.\nEzi ene lehen sortzepenaren orenaz geroz, khürütxian hil artio, eztitazü doloriaren soferitziaz hütsik egin.\nGaiza thenporaletarik ments handirik ükhen dit, hanitx plañü nitzaz ardüra entzün dit, ahlkiak, eta laiduak eztiki soferitü zitit, ene hunki-eginen esker gaixtua, ene miraküllien blasfemiuak, eta ene erakuste hunen, aküsantxa falsiak ükhen zitit.\n2. Jauna, zure mentian pazient izan zirenen gañen, orotan gainti, zure aitaren maniaren konplitzian; jüsto düzü, ni bezlako bekatore miserable batek, zure boronthatiaren araur pazientki bere büria soferi dezan: eta zük plazer düzün artio, bizitze gastatü hunen karga, bere salbamentiagatik kharreia dezan.\nEzi zunbat ere oraiko bizitziaren karga phezü ihurk senditzen beitü, haregatik orogatik zure graziaren photeriaz, mereximentü handitako gerthatü düzü, eta flakien ere, zure exenpliari, eta zure saintien hatzer jarraikiten direlarik, süstengagarriago, eta baliusago.\nHanitxez ere konsolagarriago düzü, eziez nuizpait beitzen lege zaharrian, nuizere zelüko bortha zerratürik beitzaguen, eta zelialako bidia ere ülhünago üdüri beitzen, hañ jente aphürrek hanko erresomaren txerkhatzeko arranküra hartzen zienen gañen.\nOrdian jüsto zirenak ere, etzitakezün salba, zure pasionia beno lehen, eta etzitakezün sar ahal zelüko erresoman, zük zure heriotze saintia konpli artio.\n3. O zunbat esker ezteizüt zuri eman behar, zeren ükhen düzün huntarzüna, eni, eta arima fidel orori, erakusteko hañ bide xüxen bat, eta hun bat, zure eternitateko erresomalat juaiteko.\nEzi zure bizitzia, gure bidia düzü, eta pazentzia saintiaren moianez, juaiten gütüzü zureganat, zuñ beitzira gure khorua.\nAitzinetik exenplia eman, eta erakutsi ezpazeneizü, nurk lüke zuri jarraikiteko arranküra?\nElas zunbat lirateke, hürrün, eta gibelian bara litakianak, ikhus ezpalitze zure exenplü ederrak.\nHaregatik orogatik ephel giaudetzü, hañbeste miraküllüren eta pherediküren entzün unduan; zer lizate, ezpagünü hañ argi handi bat zuri jarraikiteko?


Amina biogeno gutxiago elikagai hartzituetan | Consumer\nEuropako proiektu batek produktu hartzituetan (gazta, ardoa...) toxikoak izan daitezkeen substantzia horien presentzia murriztea aurreikusten du.\nEz da gauza berria zenbait elikagairen konposatu batzuek, hala nola aminek, jarduera biologikoa izatea eta organismo bizietan sortzea. Hori dela eta, produktu hartzituetan (gazta eta ardoa, esaterako) egoten dira, forma toxikoan. Ondorio onuragarriak izan ditzakete, baina haien funtzio biologikoek beste batzuk ere ematen dizkiete, ez hain atseginak, eta horrek elikadura-toxikazioak eragin ditzake. Substantzia horiek egoteak jarduera toxikoa duten beste konposatu batzuk sortzen lagun dezakeela kontuan hartuta, Europako proiektu batek prestakuntza hori zer baldintzatan laguntzen duten bilatu eta murriztu nahi du.\nGaztetan eta ardoetan amina biogenoak murriztea eta ezabatzea. Horiek dira “Europan hartzitutako produktuetan amina bioogenoak kontrolatzeko” proiektuaren funtsezko bi helburuak. Herbehereetako adituek koordinatzen dute proiektu hori, eta Europako 16 herrialdetako unibertsitateek, institutuek eta elikagai-industriek hartzen dute parte. Izan ere, adituen arabera, hartzidura naturalaren mende dauden elikagaiek errazago sortzen dituzte horrelako substantziak.\nSubstantzia jakin batzuek eragin ditzaketen ondorio toxikoei dagokienez (histaminak eta tiraminak, adibidez, propietate basoaktiboak eta psikoaktiboak dituzte, eta horiek hipotentsioa, migrainak eta hipertentsioa bezalako sintomak eragiten dituzte), elikagaien ezaugarri organoleptikoei eragiten dieten beste kaltegarri batzuk ere gehitzen zaizkie. Zentzumen-maila handiko produktuetan, hala nola ardoan, baldintza horiek nabarmen alda daitezke. Substantzia horiek agertzeko arriskua murrizteko, metodo azkarrak erabili behar dira, konposatu horiek sortzeko gaitasuna duten bakterioak erraz detektatzeko.\nHistamina eta tiramina dira elikagaien segurtasunean amina-ekoizle nagusiak\nAmina biogenoak batez ere bakterio laktikoen eraginez sortzen diren metabolito toxikoak dira. Horregatik, Europako ikerketaren ardatz nagusietako bat mota horretako bakterio berriak erabiltzea da, azken produktuaren arriskua murrizteko. Mikroorganismoak eta ingurunean baldintza jakin batzuk behar dituzten substantziak dira.\nGazta onduaren ekoizpenari erreparatzen badiogu, zenbait ikerketak erakutsi dute heltzean baldintza jakin batzuk izaten direla (tenperatura, pHa, hezetasuna edo gatz-kontzentrazioa), eta horrek amina biogenoak (histamina, tiramina edo triptamina) sortzen dituzten bakterioen jarduera errazten duela. Baina, zein dira landaketa abiarazle horiek? Horri buruz egindako azterketek diote “Lactobacillus” edo “Streptococcus” direla, besteak beste.\nElikagai guztietatik, haragia eta arraina dira amina biogenoak sortzeko gai diren mikroorganismoak errazago garatzen diren substratuetako bi. Elikagai helduen (hestebete gordinak) eta hartzituen (gaztak eta edari alkoholiko hartzituak) kasuan, substantzia horren sorrera bikoitza izan daiteke: bai lehengaien egoera higieniko txarra dela eta, bai heltze- edo hartzitze-prozesuetan parte hartzen duten mikroorganismoen jarduera dela eta.\nAmina biogenoen arrastoari segitzeak lagundu dezake jakiak zer prozesutatik igaro diren eta horiek egokiak izan diren jakiten. Horrela kontrolpean geratzen dira jarraitu diren parametro teknologikoak, hala nola tenperatura, hezetasuna edo aplikatu den denbora, eta postprodukzioko baldintzak (ontzia, garraioa eta biltegiratzea). Erlazio horretatik abiatuta, beraz, funtsezkoa da sekuentzia osoa zorroztasunez aztertzea, substantzia horien presentzia kontrolatzeko.\nElikagaiaren araberako edukia\nAmina biogenoen presentzia eta kopurua zenbait faktoreren mende dago, hala nola, elikagaiaren izaera eta haren eraginpean dauden prozesuak, eta horiek behar bezala garatu diren. Oro har, gaztetan, hestebeteetan, edari alkoholdunetan eta zenbait landare-produktutan, prestakuntzak prozesu mikrobiologikoen eta higienearen ondorio izan daitezke. Arrainaren kasuan, gehienetan, amina biogenoak egotearekin lotzen da elikagaia hondatzearekin edo manipulatzeko modu batzuekin.\nHorri buruzko literatura zientifikoaren arabera, elikagaietako substantzia horien 1.000 ppm-ko mailak adierazpen toxikoak eragin ditzake. Jardunbide egokien zenbait irizpideren arabera, onargarriak dira 50-100 ppm histamina eta 100-200 ppm tiramina. Zehaztu gabe dago, gainera, substantzia horiek egotea onargarria ez ezik saihestezina den, edo mikrobioen kutsaduraren, gaizki egindako elaborazioaren edo elikagaiaren alterazioaren ondorio den.\nBarazkietan ere bai\nAmina biogenoek eragindako intoxikazioak, batez ere arrainaren eta deribatuen histaminak eragindakoak, mikrobio-jatorrikoen atzetik daude. Haragizko elikagaiek edo arrainak adinako protagonismorik izan ez duten arren, landareek ere amina biogenoak izaten dituzte, hala nola tiramina (aminetako bat) banana, laranja, sagar, patata, tomate eta espinaken azalean. Histamina ere aurkitu daiteke tomateetan, eta serotonina intxaurretan, platanoetan eta tomateetan.\namina biogenoak elikagaietan aminak biogenoak hartzitu presencia-eu


Kendu azulejuak puskatu gabe | Consumer\nKendu azulejuak puskatu gabe\nAteratzeko bentosa bat erabiltzean, piezak hausteko arriskua minimizatzen da\narabera: Osteguna, 2004ko urriaren 28a\nIrudia: Christophe Libert\nBatzuetan, azuleju bat altxatuta edo pitzatuta badago, berria eta egoera onean dagoena jarri behar da. Hori gertatzen denean, konponketak ez du arazo handirik sortzen. Hala ere, azulejua solte, gaizki lerrokatuta edo ur-hodi baten ihesa konpontzeko kendu behar bada, komeni da hura ateratzea, kalterik egin gabe. Orduan, eragiketaren zailtasuna handitzen da. Lanak arrakasta izan dezan, komeni da lauza bat izatea, azulejua pitzatu gabe erauzteko.\nKalterik egin gabe\nGela bateko azulejuen atzean edo azpian dagoen hodi bat konpondu behar denean, etxebizitzaren planoak kontsultatu behar dira, zehazki non dagoen jakiteko. Horrela, hodiak estaltzen dituzten piezak bakarrik kendu beharko dira. Informazio hori lortu ezin bada, metal-detektagailu bat erabilgarria da horiek kokatzeko. Gama altuko zulagailu batzuek badute gailu hori, paretan takoa jarri nahi denean hodiak ez zulatzeko.\nAzulejuak aukeratu ondoren, hondatu gabe kentzeko, ezinbestekoa da bentosa bat edo hustubideetarako libragailu bat eta bihurkin lau mehe bat erabiltzea. Lehenik eta behin, osagarria azulejuaren gainean jarri behar da, eta, ondoren, estali gabeko pasta erabat kendu, bihurkinaren laguntzarekin. Ondoren, palanka egin behar da, mugimendu leun baina sendoekin, pieza askatu arte.\nInstalatu ondoren, jarritako azulejuen lagin batzuk gordetzea komeni da.\nKendu ondoren, uretan sartzea komeni da, zementu-hondarrak garbitzeko. Ez da ahaztu behar azulejuaren baoa berdintzea. Horretarako, piezaren antzeko sakonera lortu behar da. Lehor eta garbi dagoenean, komeni da bat-bateko zementua ematea alde ezkutu, izkina eta erdiko bost puntutan. Ondoren, zuloan jarri, eta estututa eduki pieza, buztana zatitu arte. Masillarekin junturak bete aurretik, gutxienez 24 ordu itxaron behar da.\nHautsitako azuleju bat konpontzeko zailtasuna ez datza bakarrik pieza kentzeko eragiketan, ezta ondoren jartzean ere. Jarritako azulejuen laginik gordetzen ez bada, zaila izango da alikatatzearen berdina edo oso antzekoa den ordezkoa lortzea. Batzuetan, azulejua zaharra bada, litekeena da merkatuan ez egotea edo ez egitea tonu berean edo antzeko neurriekin. Hala ere, hainbat formula daude pieza berriak aurrekoekin bateratzeko.\nLehenik eta behin, hondatutako azulejua kendu behar da. Komeni da erdian mailu edo paleta baten zurezko kirtenarekin jotzea. Horrela, inguruko laginak ez dira kaltetzen. Pieza berria aurrekoak utzitako hutsunea baino txikiagoa bada, masilla tajunta gehiago jar daitezke.\nBinilozko itsasgarriak aukera bat dira, antzeko diseinua duen azuleju bat aurkitzea ezinezkoa izan bada. Kasu horretan, ez du axola kolorea desberdina izatea, eranskailuaz estalita geratzen baita. Beste aukera bat azulejuak tindatzen dituzten erretxinak dira. Ez dute kointzidentzia osoa bermatzen, baina alikatatua berritu arte aldi baterako irtenbidea dira.\nazuleju bentosa erauzketa erretiratu pieza-eu


Informe Semanal - Wikipedia, entziklopedia askea.\n60 minutu inguru, larunbatero 22:00etatik 22:45era\n1973ko martxoaren 31a –\nInforme Semanal Espainiako La 1 telebista kate publikoan aireratzen den dokumental telesail bat da. 1973ko martxoaren 31an lehenbizikoa aireratu zen eta gaur egun arte dirau. Larunbatero 22:00-22:45 artean aireratzen da, TVE Internacional eta 24 Horas kateetan ere aireratzen da.\nTelevisión Españolan, Telediario albistegiak salbu, denbora gehien dirauen saioa da, 40 urtetatik gora, eta bere saioek nazioarteko dokumental lehiaketetako sari ugari jaso izan dituzte.\nJatorriz, 1973an sortzerakoan, CBS estatubatuar kateko 60 Minutes dokumental saioan oinarritu zen. Asteroko saioa gai ezberdinak jorratzen dituzten 10-15 minutu inguruko 4 dokumentalez osatua dago, guztiak ere aurkezle batek sarrera batez aurkeztuak.\nOrriaren azken aldaketa: 18 urria 2019, 22:08.


Sei musika eskolak kontzertua eskainiko dute Soraluzen - Soraluze - Plaentxia.eus\nSei musika eskolak kontzertua eskainiko dute Soraluzen\nUbane Madera 2019-02-06 18:07\nMusika eskolako konbo taldeko kideak, gaur, eguaztena, entseguan. Argazkia: Soraluzeko Musika Eskola.\nOtsailaren 22an, Debagoieneko bost musika eskolak eta Soraluzekoak emanaldia egingo dute Soraluzen. Musika eskola bakoitzeko ordezkaritzak parte hartuko du kontzertuan eta bakoitzak bizpahiru kantu interpretatuko dituzte. Debagoienean eta Soraluzen, txandaka egin dute azken urteotan musika eskolen emanaldia, herriz herri.\nSoraluzeko, Bergarako, Oñatiko, Arrasateko, Aretxabaletako eta Eskoriatzako musika eskolek hitzordua egin dute Soraluzeko Herriko Antzokian otsailaren 22an, 18:00etan, kontzertua eskaintzeko.\nMusika estilo asko\nDenetarik ikusteko aukera izango da emanaldi horretan: abesbatzak, big banda, folk taldea… Eta denetariko musikari gazteek jardungo dute: 8-9 urteko umeetatik hasi eta 15 urte baino gehiagoko gazteetaraino. Izan ere, emanaldian parte hartuko duen musika eskola bakoitzak ordezkaritza bat izango du kontzertuan, eta haiek bizpahiru kantu interpretatuko dituzte.\nSoraluzeko Musika Eskolaren kasuan, konbo taldeak egingo du emanaldia; institutu mailako ikasleez osatuta, gitarra elektrikoa, baxua, bateria, eta ahotsa izango dira bertan, eta Muse taldearen Feeling Good kantua eta Amy Winehousen Back to Black kantua eskainiko dute, Elene Etxanizek abestuta.


Javier Lopez Jaso: «Jotzeko aukerak mugatuak dira, lana oso ona izanda ere» | Kultura | Berria\nJavier Lopez Jaso. Musikaria\n«Jotzeko aukerak mugatuak dira, lana oso ona izanda ere»\nJavier Lopez Jaso & Marcelo Escrich Quartet taldeak udazkenean plazaratu zuen 'Aporia' diskoa, «melodia garbi» eta jazz inprobisazioekin ondu duten lana. Maiatzean hasiko dira zuzenekoekin.\nJAVIER LOPEZ JASO & MARCELO ESCRICH QUARTET Tamaina handiagoan ikusi\nJavier Lopez Jaso akordeoi jotzaileak kontserbatorioko lagun bati entzun zion Aporia hitzaren esanahia aurrenekoz: filosofiaren eremutik dator; kontraesanak ulertu eta onartzeaz dihardu. Hala bizi du Lopezek musika sortzea, eta hala jarri diote izena Marcelo Escrichekin (kontrabaxua) batera duen taldearen bigarren lanari: Aporía (2018, Gaztelupeko Hotsak). Luis Gimenezek (gitarra) eta Daniel Lizarragak (bateria) osatzen dute laukoa, eta Alberto Arteta ere izan dute bidelagun diskoan, saxofoiarekin.\nBada denbora bat lana plazaratu zenutela. Zer bide egin du?\nSaltokietan harrera polita izan du, eta, jazza izanda, pozik egotekoa da hori! Badakizu, jazza minoritarioa da. Aldizkari espezializatuetan ere, kritikak oso onak izan dira. Maiatzetik aurrera, kontzertuak ematen hasiko gara, jaialdietan-eta jotzen. Pozik gaude horregatik. Baina, bestetik, panorama nahiko izorratuta dago.\nJotzeaz ari naiz. Emanaldiak lotu berri ditugu bizpahiru jaialditan, baina kontua nahiko konplikatua dago. Oro har, musikarientzat, baina, batez ere, jazzekoentzat. Arrarotzat gaituzte. Gero eta jaialdi gutxiago dago, diru laguntza gutxiago... Badira oraindik ondo ordaintzen duten jaialdiak; beste toki batzuetan, ez dut esango barregarriak direnik... baina gertu. Musikariok ikaragarri estutu behar izaten dugu gerrikoa. Profesionala bai, baina lan hau ia-ia bokaziozkoa da.\nJaialdiak dira plazarik preziatuenak jazz musikarientzat?\nJazz klubetan ere jotzen dugu, eta hobe ez badizut esaten zenbat jasotzen dugun halakoetan ere. Ulertzen dut, halere, gaur egun negozio propio bat aurrera ateratzeko ezin dutela bestela egin. Eskerrak jazz musikariak nahiko eklektikoak garen, eta proiektu bat baino gehiago izaten dugun aldi berean. Hau da orain nik dudan indartsuena, baina badut beste bat ere: Hutsun Txalaparta, jazz trio bat txalapartarekin. Honetan ari garen gehientsuenok irakaskuntzan ere ari gara, eta ogia ondo irabazten dugu, baina jotzeko aukerak mugatuak dira, lana oso ona izanda ere. Begira: hartu Euskal Herria, gehitu Aragoi, Errioxa, Santander... gehienez, hamabost-hogei leku egongo dira jotzeko. Eta izen handia duten musikariak ere ez dabiltza urrun. Ez dut izenik eman nahi, baina denok goaz gurpil berean.\nDiskora etorrita, aporiaren ideiak biltzen du lana. Nondik dator?\nOso lotuta dago artistaren munduarekin: inoiz iritsiko ez zaren horretara iristen saiatzearekin. Ikusten duzu, eta bazoaz, bazoaz... baina ez zara inoiz heltzen, edo hala sentitzen dugu. Beti zoaz bide desberdinak aztertzen, perfekzioaren atzetik. Gure izaerarekin oso bat dator, eta, tira, hitza ere oso polita da disko baterako.\nSormena kontraesanez betetako bide bat da.\nBai. Disko honetan ere Marcelok eta biok konposatu ditugu kantu guztiak, eta beti da sentipen bera: gustatzen zaizu, baina ezin duzu burutik kendu beste bide bat hartu bazenu zer izango zen, duda hori. Arte denetan gertatuko da.\nAre gehiago jazzean, inprobisazioan oinarritutako lanetan?\nEz dira zehazki inprobisazioan oinarritutako piezak. Oinarrizko egitura bat izaten dugu, gai bat, melodia bat, eta hortik abiatuta inprobisatzen dugu. Hitzaldi bat eman behar duenak prestatzen duen gidoia bezala; hitz gakoak ditugu, hasiera, bukaera... Baina, gero, hizketan hasi, eta nahinora heltzen zara. Hor sartzen dira jazzeko inprobisazioak, estilo eta erritmo ezberdinak.\nZenbateraino inprobisatzen duzue grabatzen hastean?\nHori da onena: estudiotik ateratzen dena oso freskoa dela. Denek ezagutuko dugun melodia bat jo, eta hortik abiatzen dira inprobisazioak. Baina ez ausaz; denboran oso ondo txertatuta daude. Baina beti da berria. Handik edo hemendik joateko mila bide daude, eta jotzeko unean bertan erabaki behar da; hori da jazza. Horregatik, diskoak oso-oso azkar grabatzen dira; hau egun eta erdian grabatu genuen guk.\nPagoda (2013) ateratzean, honela definitu zenuten zuen estiloa: «Jazz tradizional eta modernoaren artean, Astor Piazzola eta Richard Gallianoren eragin nabarmenekin». Eusten diozue?\nEboluzio argi bat ere badago. Baina bistakoa da eragin horiek hor daudela. Marcelok zainetan sartuta dauka Piazzola bandoneon jotzaile argentinarraren musika. Baita nik ere, akordeoia eta bandoneona jotzen ditudanez. Eta Galliano ere beti dago hor, zeina Piazzolaren ondorengoa den.\nNon dago eboluzioa, beraz?\nHau biribilagoa da, eta uste dut hobeto jota dagoela. Kantuak osoagoak dira, eta erritmo biziagoa du. Bigarren entzunaldian jada sartu egiten dira kantuak, eta uste dut jazz diskoetan ez dela beti gertatzen hori; nebulosoagoak izaten dira sarri. Esango nuke gureek melodia garbiagoa dutela.\nHugo vuelve a casa kantuan, Hugo Tabachnik poetaren olerki bi entzuten dira. Berezia da.\nMarcelorena da, munduan zehar ibiltzen zen lagun baten omenezkoa. Poeta zen. Hil egin zen. Oso laguna zuen, eta milonga tempo horrekin konposatu zuen kantua, rapsoda hori erdian sartuta: «Krimen perfektuaren formarik finenetako bat da ahanztura».\nTopatzen duzue aski publiko?\nDenetarik. Donostiako Jazzaldira joan, eta dena da polita. Gero, azaroko astearte batean, hogei lagun elkartzen dira. Baina agian horrela izan behar du aurrera egiteko; gaur asko eta bihar gutxi. Kontua da musika ona egiten jarraitzea. Beti daude beheraldiak, eta «bukatu da» esaten duzun uneak. Baina jarraitu egin behar da.


Mankomunitateak Iruñerriko hondakin-planta erabakitzeko modu ilunaren aurrean | Sustrai Erakuntza Fundazioa\nMankomunitateak Iruñerriko hondakin-planta erabakitzeko modu ilunaren aurrean\nes 10 Urr 2018 - Hondakinak eta errausketa, Prentsa oharrak\nSustrai Erakuntza Fundazioak beti argi izan du hondakinak sortzen diren tokitik gertu kudeatu behar direla, tamaina txikiko instalazioak erabiliz tokian tokiko hondakinak tratatzeko. Beraz, defendatzen dugun sistemak ez du zer ikusirik Nafarroan ezarri nahi dutenarekin, hau da, planta handiak izan hondakin gehienak tratatzeko: Tuterako el Culebrete eta Iruñerriko Mankomunitateak eraiki nahi duen berria.\nAldarrikapen hau ez da berria. Hondakinen kudeaketaren inguruko talde sozial ezberdinek azken urteotan defenditu dute, batez ere, Nafarroako Hondakinen Plana eta gero Hondakinen Legea, eztabaidatu izan direnean. Talde hauek behin eta berriz eskatu dute planta txikiak eta, hondakinak sortzen diren tokitik, hurbilak izatea. Eredu deszentralizatu hau eraginkorragoa da, besteak beste, hondakinen garraioa murrizten delako eta kudeatzeko errazagoak direlako.\nHala ere, Nafarroan nagusi den joerak kontrako joera hartu du: hondakinen tratamendua planta handietan zentralizatzea. Gauzak horrela, 2006an Hiri-Hondakinen Kontsorzioa sortu zen mankomunitate guztiak bilduz, Iruñerrikoa kanpoan geratuz; eta 2008tik aurrera, Nafarroako hiri-hondakinen errefusa (Iruñerrikoa eta Lizarraldekoa izan ezik) Tuterako El Culebreteko instalazio handian tratatzen da. Bada beste tratamendu instalazioa Carcarren, txikiagoa, Lizarraldeko hondakinak jasotzen dituena. Bukatzeko, Iruñerrian sortutako bereizi gabeko hondakinak (Nafarroako hondakinen %57) Gongorako zabortegian botatzen dira tratatu gabe.\nGongoran egiten denak ez du betetzen hondakinen tratamendurako legedia, Estatu Espainarrean ezarri zena Europar Batasunaren bultzadaz. Horregatik, Iruñerriko Mankomunitateak hainbat isun jaso ditu errefusa eta birziklagarria dena bereizten ez saiatzeagatik, eta Gongoran botatzeagatik jaso bezala.\nHainbeste urte legea bete gabe pasa ondoren, ematen du Iruñerriko Mankomunitateak erabaki duela legea kontuan hartu eta hondakinen tratamendua egitea. Halere, herri-aldarrikapenen aurrean gogorrarena egiten du, eta planta handi bat eraikitzea aurreikusten du ontziak, errefusa eta hondakinen organikoa tratatzeko.\nBerriki, eta zeharka, Iruñerriko Mankomunitatean edo Iruñerriko Zerbitzuen enpresa publikoan hartutako halako erabaki baten berri izan dugu, eraikitzeko holako planta bat Imarkoainen, Garraioaren Hirian omen.\nSalatu beharra daukagu akordioa hau modu ilun batez hartua izan dela, inongo agiri publikoan agertzen ez delako, trabatuz horrela horren kontsulta, ezagutza, eta batez ere, herritarrak erabakiak hartzeko gaitasuna.\nIruñerriko Mankomunitatean edo Iruñerriko Zerbitzuen enpresa publikoan hartutako balizko akordio honen lehen zantzuak Mankomunitatearen presidente Aritz Ayesaren agertzeak eman zituen, Noainen, pasa den irailaren 18an. Noainen, Elortz haraneko kontzeju guztien buru, Mankomunitateak herritarrei iragarri zien Imarkoaingo lurrak aukeratuak zituztela hondakinen planta eraikitzeko. Horrela, eta zeharka, iragarri zuen plantaren ezaugarrien gaineko akordioa.\nBalizko akordio hau ezagutu bezain pronto, Sustrai Erakuntza Fundazioak ikertu egin du holako erabakien berri emateko erabili beharreko modu ofizialak. Eta bakarrik erabaki honen hainbat zantzu aurkitu ditu Iruñerriko Mankomunitatearen Batzorde Iraunkorreko aktetan. Horrela, pasa den maiatzaren 15eko aktan, Batzorde honek Iruñerriko Zerbitzuen enpresa publikoari premiatu zion beharrezko jarduerak egiteko “aurreikusitako azpiegiturak onartu eta burutu ahal izateko, Iruñerriko Zerbitzuen enpresa publikoaren Administrazio Batzordearen akordioekin bat egin dezan tratamendu-plantari dagokionez”.\nGure ustez, Noainen egindako bilera, Iruñerriko Zerbitzuen Administrazio Kontseiluaren balizko akordio baten segida da, Batzorde Iraunkorreko maiatzaren 15eko batzarraren ondotik egina. Halere, akordio hauetatik bakar bat ere ez da iragarri behar bezala. Ez dago horiek ezagutzerik; are okerrago, ez dago inongo modurik gure iritzia emateko. Erakunde publiko batek akordio bat hartzen duenean, publikoki iragarri beharko luke; eta horrekin batera, azaldu beharko luke zein bide duten herritarrek edo elkarteek informatu edo alegazioak aurkeztu ahal izateko.\nKasu honetan, aldiz, han-hemenka jasotako informaziotik inferitu ahal izan dugu Iruñerriko Mankomunitatearen edo Iruñerriko Zerbitzuen enpresa publikoaren organoren batean erabaki dutela azpiegitura bat ezartzea ontziak, errefusa eta organikoa tratatzeko Mankomunitatearen eremuan. Ez dira ezagutzen zein organok erabaki duen, noiz hartu duten erabakia, zeintzu diren azpiegituraren ezaugarriak eta zein modu dagoen helegiteak edo kexak azaltzeko. Beraz, nafar jendartea babesik gabe dago akordio honen aurrean, ezartze bidean omen dagoena.\nHau guztia kontuan hartuta, Sustrai Erakuntzak erabaki du bi helegite administratibo jartzea, testu berarekin, Iruñerriko Mankomunitatean eta Iruñerriko Zerbitzuen enpresa publikoan, ondokoa azalduz:\nHartutako erabakien xehetasunei buruz informatzea, eraiki nahi dutenen azpiegituraren gaineko informazio teknikoarekin batera.\nHartutako erabakiaren aurrean zein helegite jar daitekeen azaltzea.\nEta azkenik, ez eman hasiera helegitea jartzeko epeari eskatutako informazioa eman baino lehen; horrela izan dezagun epe osoa informazioa aztertu eta kexak aurkezteko.\nJakitun gara hondakinen kudeaketa egokia beharrezkoa dela jendarte sostengarria izateko, betiere ingurumenak markatzen dituen mugen barruan. Horretarako konponbide eta alternatiba ezberdinak egoki eta zorrotz aztertu behar dira, gaur egun, ezinezkoa dena. Iruñerriko Mankomunitateak gardentasunez jokatu beharra dauka. Hain zuzen ere, orain egiten ari ez dena.\nwww.sustraierakuntza.org – www.fundacionsustrai.org\n← Sustrai Erakuntzak Nafarroarentzat Tren Publiko eta Sozial (TPS) baten proposamena aurkeztu du Sustrai Erakuntzaren iritzia hondakinen makroplantarako lursaila erosteko Iruñerriko Mankomunitateak hartutako erabakiari buruz →\nBerriak hilabetetan Hautatu hilabetea 2021(e)ko urria 2021(e)ko iraila 2021(e)ko abuztua 2021(e)ko ekaina 2021(e)ko maiatza 2021(e)ko apirila 2021(e)ko martxoa 2021(e)ko urtarrila 2020(e)ko abendua 2020(e)ko azaroa 2020(e)ko urria 2020(e)ko iraila 2020(e)ko abuztua 2020(e)ko uztaila 2020(e)ko ekaina 2020(e)ko maiatza 2020(e)ko apirila 2020(e)ko urtarrila 2019(e)ko abendua 2019(e)ko azaroa 2019(e)ko abuztua 2019(e)ko maiatza 2019(e)ko apirila 2019(e)ko martxoa 2019(e)ko otsaila 2019(e)ko urtarrila 2018(e)ko abendua 2018(e)ko urria 2018(e)ko iraila 2018(e)ko abuztua 2018(e)ko uztaila 2018(e)ko ekaina 2018(e)ko maiatza 2018(e)ko martxoa 2018(e)ko urtarrila 2017(e)ko abendua 2017(e)ko azaroa 2017(e)ko urria 2017(e)ko iraila 2017(e)ko abuztua 2017(e)ko uztaila 2017(e)ko ekaina 2017(e)ko maiatza 2017(e)ko apirila 2017(e)ko martxoa 2017(e)ko otsaila 2017(e)ko urtarrila 2016(e)ko azaroa 2016(e)ko urria 2016(e)ko iraila 2016(e)ko abuztua 2016(e)ko apirila 2016(e)ko martxoa 2016(e)ko otsaila 2016(e)ko urtarrila 2015(e)ko abendua 2015(e)ko azaroa 2015(e)ko iraila 2015(e)ko uztaila 2015(e)ko ekaina 2015(e)ko apirila 2015(e)ko martxoa 2015(e)ko otsaila 2015(e)ko urtarrila 2014(e)ko azaroa 2014(e)ko urria 2014(e)ko abuztua 2014(e)ko uztaila 2014(e)ko martxoa 2014(e)ko otsaila 2014(e)ko urtarrila 2013(e)ko azaroa 2013(e)ko abuztua 2013(e)ko uztaila 2013(e)ko ekaina 2013(e)ko maiatza 2013(e)ko apirila 2013(e)ko martxoa 2013(e)ko otsaila 2013(e)ko urtarrila 2012(e)ko abendua 2012(e)ko azaroa 2012(e)ko urria 2012(e)ko iraila 2012(e)ko abuztua 2012(e)ko uztaila 2012(e)ko ekaina 2012(e)ko maiatza 2012(e)ko martxoa 2012(e)ko otsaila 2012(e)ko urtarrila 2011(e)ko azaroa 2011(e)ko urria 2011(e)ko abuztua 2011(e)ko uztaila 2011(e)ko maiatza 2011(e)ko martxoa 2011(e)ko urtarrila


“He-Man eta Unibertsoko Masterrak”, ChemElectroChem aldizkariko azalean | Cidetec\nChemElectroChem aldizkariak CIDETECeko ikertzaileek egindako lan bat aukeratu du bere lehen orrirako, kalitate zientifikoagatik eta kimika bistararazteko modu originalagatik\nChemElectroChem aldizkariak Polyvinyl Alcohol–Borax Slime as Promising Polyelectrolyte for High-Performance, Easy-to-Make Electrochromic Devices izenburuko artikulua aukeratu du azken edizioko lehen orrialdean agertzeko. Artikulua aukeratzeko motiboa bikoitza izan da: ikerketaren garrantzia, gailu elektrokromikoak (ECD) diseinatzeko garai bateko material bat aprobetxatzen duelako, eta egileen irudimena, animazio batean oinarritutako portada egiteko, biak ala biak lotura komun batekin: Mattel Toy Corp.\nAzterketa zientifikoak ECDetan erabiltzen den polielektrolito berri bat garatzeko 70eko urteetan Mattel Toy Corp.ek aurkitutako material bat erabiltzen du. Material hori, zehazki, blandiblua da, itxura eta ukitu likatsuko jostailu ospetsua, ume askoren haurtzaroa markatu duena. Polialkohol biniliko eta borax nahasketa bat da, izaera alderantzikagarria duen gel biskoelastiko bat sortzen duena, materialean dauden loturei esker. Biologeno batekin eta erredox pare batekin konbinatuta, ikertzaileek polielektrolito bat lortu dute, elektrolito likidoek eta solidoek izan ohi dituzten mugak gainditzen dituena. Gelak bien onurak uztartzen ditu, hau da, gailuan sartzen laguntzen du eta burbuilak ateratzea galarazten. Horrenbestez, ECD gardenak erraz fabrikatu daitezke, horrelako aplikazioetarako propietate bikainak dituztenak, hala nola erantzun denbora, bustigarritasuna eta ziklagarritasuna.\nZientziak eta irudimenak modu sortzailean bat egiten dute aldizkariaren azalean, komiki bateko biñeta moduan. Sortzaileen inspirazioaren iturria da 80ko urteen hasieran “He-Man eta Unibertsoko Masterrak” marrazki bizidunen serie ospetsuan ere blandiblua arma bezala erabiltzen zela ohartu zirela. Biñetan, He-Manek, unibertsoko gizonik boteretsuenak, Violomanena egiten du (sistema elektrokromikoaren biologenoa). Skelectrodo doilorrak (Skeletor, serie ezagunean) Violomani erasotzen dio, deskarga elektriko hilgarrien (elektroiak) eta kimikoki eraldatutako blandibluaren bidez (polielektrolitoa). Aitzitik, Violoman heroia, bere izaeragatik, jasotzen dituen deskarga elektrikoak neutralizatzeko gai da (erredox erreakzioa, biologenoan), Skelectrodo maltzurrarengandik babesten duen ezkutu purpura bat sortuz.\nOriginaltasunez jantzitako orrialdeak agerian jartzen du, zientziak gauza serioa izan behar badu ere, ez duela zertan aspergarria izan. Halere, anekdotatik haratago, nabarmendu behar da garatutako poliektrolitoaren propietateen ondorioz materiala hautagai sendoa dela ECDak garatzeko eta etxe zein ibilgailuetako leiho adimendunetan industrialki aplikatzeko, baita ere beste osagai elektronikoetan ere, esaterako, pantailetan edo displayetan.


Diesel motorren etorkizun iluna | Iritzia | Berria\nDiesel motorren etorkizun iluna\nAitor Urresti Gonzalez - EHUko irakasle energian aditua\nOrain dela aste pare bat, Espainiako Trantsizio Ekologikorako ministroak, Teresa Riberak, automobil fabrikatzaile guztiak sutan jarri zituen diesel motorren etorkizuna kolokan jarri zuenean. Egia esan, ez zuen ezer berririk esan, behintzat energiaren alorrean gabiltzanok diesel motorrak dauzkan abantailak eta desabantailak ongi ezagutzen ditugu. Eta diesel motorraren etorkizuna oso iluna dela, argi dago aspalditik, behintzat pertsonen garraio pribatuari dagokionez.\nGarraio sektoreak garrantzi handia hartu du azken urteetan, bere kontsumo energetikoa eta negutegi efektuko gasen isuriak modu nabarmenean hasi direlarik. Garraioak kontsumo energetikoaren %40a suposatzen du Euskal Herrian, eta batez ere erregai fosiletan oinarritzen da, gasolina eta diesela.\nAzken urteetan, diesel motorrak maiz agertu dira prentsan. Besteak beste, dieselgate kasuan, diesel fabrikatzaileek, kotxe horien emisioetan iruzur egiten zutela argi gelditu zen. Eskandalu hauek diesel motorren izen ona kolokan jarri dute. Baina, motore hauek benetan kaltegarriak al dira?\nDiesel motorrek, erregai fosiletan oinarritutako motor guztiak bezala, negutegi efektuko gasak isurtzen dituzte. Ezagunena CO2a da, baina ez da sortzen den gas bakarra. Diesel motorrek eta gasolinakoek, CO2 isuri antzekoak dauzkate, pixkat txikiagoak dieseletan. Baina diesel motorrek beste isuri kaltegarri batzuk ere badauzkate. Besteak beste, NOx, nitrogenoko oxidoek, CO2a baino 200-300 bider indartsuagoak dira berotegi efektuarekiko. Eta diesel motorrek zortzi edo hamar bider gehiago sortzen dituzte.\nDiesel motorren arazoa ez dago klima aldaketarekin bakarrik lotuta. Osasunarekiko kaltegarriak ere badira. Izatez, aldez aurretik aipatutako NOx-ak kaltegarriak dira arnasketa sistemarako; arnasbideak sumintzen ditu. Gainera, hirietako smog-aren sortzaileak dira, eta partikulen isuriak ere nabarmenak dira. Azken urteetan, hainbat hirietan trafikoa murrizteko neurriak aurrera atera dira, kotxeen isuriak murrizteko, bereziki diesel motorrenak. Urtero, mundu mailan, 160.000 pertsona hiltzen dira trafikoaren kutsadura dela eta. Eta zifra hau goraka doa urtetik urtera.\nGarraio sistemak bere trantsizio ekologikoa egin behar du. Trantsizioaren irizpideak jarraituz: aurreztea, eraginkortasuna, eta energia berriztagarrien erabilera. Irizpide hauek garraio sistemara zabaltzeko jarraibideak oso errazak dira. Garraio sistema osoa birplanteatu beharra dago, garraio publikoa eta partekatua lehenetsiz, eta motorerik gabeko mugikortasuna bultzatuz (bizikleta, oinez...). Aldi berean, teknologiarik kutsagarrienak alde batera utzi behar dira, eta hemen argi dago kaltegarriena diesel motorra dela. Azkenik, energia berriztagarriak erabiltzeko modurik errazena garraio sistema elektrifikatzea da. Trenbidea oinarrizko azpiegitura izan beharko litzateke, trenbide sozial bat bultzatuz, herrien arteko mugikortasuna sustatzeko. Eta ez bakarrik jendearentzat, baita produktuen garraiorako ere; trenbidea irtenbide interesgarria da. Horrek guztiak pentsamolde aldaketa sakona suposatzen du, baina itzela da irabazteko daukaguna, klima aldaketaren murrizketari eta osasunaren hobetzeari dagokionez. Ekin diezaiogun aldaketari.\nMugikortasuna eta koronabirusa